”Miten olisi Oy Narko Ab?” - yli neljännes eurovaaliehdokkaista kannabiksen sallimisen kannalla

Kuvituskuva. ESS arkisto

Petteri Ruotsalainen

Kannabiksen käytön laillistaminen saa Etelä-Suomen Sanomien ja Keskisuomalainen-konsernin lehtien vaalikoneessa ehdokkaiden enemmistöltä kielteisen vastaanoton. Yli neljännes eurovaaliehdokkaista suhtautuu kuitenkin ajatukseen jollain tasolla myönteisesti.

Vaalikoneessa on käytössä liukuva skaala, jolla ehdokkaat ja äänestäjät voivat kertoa, ovatko he samaa vai eri mieltä 20:n eri väitteen kanssa. Vaalikoneen väitteessä ”Kannabiksen käyttö tulee sallia kaikissa EU-maissa” skaalan kielteiselle puoliskolle vastauksensa sijoittaa 72,4 % ehdokkaista. 27,6 % ehdokkaista vastaa olevansa enemmän samaa mieltä väitteen kanssa. Reilu neljännes kallistuu siis kannabiksen käytön sallimisen puolelle.

Perinteisien valtapuolueiden kokoomuksen, SDP:n ja keskustan ehdokkaista miltei kaikki ovat kielteisellä kannalla. Myös perussuomalaiset ehdokkaat suhtautuvat selkeän torjuvasti kannabiksen sallimiseen.

Enemmistö perustelee vastaustaan sillä, että he pitävät kannabista haitallisena huumausaineena. Jotkut ehdokkaat perustelevat kielteistä kantaansa myös sillä, että asiasta tulee päättää kansallisella tasolla eikä EU:ssa.

Neljän isoimman puolueen ehdokkaista ainoastaan kokoomuksen Lisa Sounio-Ahtisaari suhtautuu kannabiksen käytön sallimiseen myönteisesti.

- Olisi paljon helpompi purkaa järjestäytynyt huumerikollisuus ja kerätä verotuloja laillistamalla miedot huumeet vahvojen alkoholijuomien tapaan, Sounio-Ahtisaari perustelee.

Asteikon keskiväliin vastauksensa sijoittanut SDP:n europarlamentaarikko Mitro Repo haluaa asiasta päätettävän kansallisesti.

- Vastausta kannattaa vaatia Arkadianmäen edustajilta! Olen ehdottanut kannabismyynnin monopolisointia valtiolle Alkon tapaan, jos se jonakin päivänä laillistetaan. Miten olisi Oy Narko Ab?

Piraattipuolueen ehdokkaat ovat miltei yksimielisesti kannabiksen vapauttamisen puolesta. Vastausten perusteluissa korostetaan puolueen ohjelman mukaisesti yksilönvapauksia mutta ennen kaikkea nykyisen lainsäädännön toimimattomuutta. Muutos 2011 -puolueen ehdokkaista kaksi kolmannesta sallisi kannabiksen käytön.

Hallituspuolue vihreiden ehdokkaista noin kolmannes on valmis sallimaan kannabiksen käytön. Monet korostivat, että yhteiskunnan rankaisutoimet tulee kohdistaa järjestäytyneeseen huumerikollisuuteen eikä aineiden käyttäjiin. Vastauksissa erottui näkemys, että vaikka yhteiskunta ei sallisi kannabiksen käyttöä, käyttäjiä ei välttämättä tulisi rangaista.

Vasemmistoliitto jakautuu kannabisasiassa kahtia. 56 prosenttia vasemmistoliiton vastaajista ei hyväksy kannabiksen käytön sallimista, 44 prosenttia taas suhtautuu asiaan myönteisesti.

FAKTA

Etelä-Suomen Sanomien ja Keskisuomalainen-konsernin lehtien vaalikone on avoinna vaaleihin asti osoitteessa ess.fi/vaalit.